section_heading: Osnivanje, The Young Gods i L'eau rouge (1985. – 1991.)
paragraph_text: Sastav je dobio ime po pjesmi "Young God" s istoimena EP-a grupe Swans iz 1984. godine; Treichler je tu pjesmu prvi put čuo nakon što je u Švicarskoj 1984. godine kupio ulaznicu za nastup tog sastava. Tijekom ranih koncerata Pizzi je reproducirao semplove služeći se klavijaturama koje reproduciraju vrpce i pedalom za loopove; semplovi su bili smješteni na kazetama na koje su snimljeni uz pomoć sekretarice. Iako je nakon deset nastupa dobio Akaijev sempler, debitantski singl "Envoyé" nastao je uz pomoć prethodno opisanih tehnika. Sastav je potpisao ugovor s belgijskom diskografskom kućom Play It Again Sam nakon što su 1986. godine Organik i Wax Trax! Records objavili "Envoyé". Naslovnica singla prikazuje logotip sastava urezan na Treichlerova prsa; godine 2005. izjavio je da je ožiljak "nestao nakon pet ili šest godina". Dok je radio na debitantskom albumu, sastav je počeo surađivati s Rolijem Mosimannom, bivšim članom Swansa, koji je kasnije postao dugogodišnji studijski suradnik. Istoimeni je debitantski studijski album objavljen 1987. godine i dobio je pohvale britanskih recenzenata: glazbeni časopis Melody Maker proglasio ga je najboljim albumom 1987. godine. "Did You Miss Me?", obrada pjesme Garyja Glittera, objavljena je kao popratni singl. U to se vrijeme grupa preselila u London.